《扬州慢 过扬州作》
清代·庄棫

飞絮时光，熟梅天气，片帆又到扬州。绕荒城十里，尚似旧淮流。

过多少、寻常巷陌，衔泥飞燕，何处勾留。望红楼人语，沉沉深押帘钩。

杜郎老去，有何人、能诉清愁。喜学语雏莺，新声百舌，不解含羞。

好向绿阴深处，西风动、怕报凉秋。已酴醾开到，行人休忆春游。

作者简介：庄棫（1830——1878 ），字中白，一字利叔，清代词人，学者，号东庄，又号蒿庵。丹徒人，生于道光十年（1830）。光绪四年（一八七八）卒。享年四十九岁。著有《蒿庵遗稿》，词甲、乙稿及补遗附焉。